Die beste boeke is die wat jou vind, nie andersom nie. Dit is ‘n boek wat aan jou gegee word, ja, maar dit vind ook sy weg na jou toe op ander maniere. Die regte boek sal jou oog vang, vanwaar dit tussen ander boeke in ‘n stapel naby die deur lê. ‘n Hoop voosgevatte boeke wat ‘n huismaat wil weggooi. Jy tel die boek op en blaai daardeur, maak dit joune, want al het jy nog nooit van die skrywer of die naam gehoor nie, is daar iets daaraan wat jou naam roep. Dis ‘n boek waaroor jy struikel in ‘n ou boekwinkel. ‘n Boek wat se stof nog aan jou vingerpunte sit en jy tog besluit om dit weer op te tel. Jy begin lees en besef hoofstukke later dit is te laat. Jy’s gepootjie.
Enid Pretty is een van daai karakters vir wie jy regtig lief word. Sommige dae het ek vir haar gebid! Sy is nie heeltemal die assistent wat Margery in gedagte gehad het nie, maar saam beland hulle in die maalkolk van ‘n storie, wat jou sal laat blaai, en blaai, en blaai, tot die kleinure in die nag. In ‘n stadium wou ek die boek neersit en aangaan met my lewe, want die spanning en bekommernis het net te veel geraak.